**PBLA valde, tiekoties Rīgā, 2015. gada 2. oktobrī:**

1. pateicas Latvijas Republikas Saeimas priekšsēdētājai Inārai Mūrniecei, Ministru prezidentei Laimdotai Straujumai, aizsardzības ministram Raimondam Bergmanim, kultūras ministrei Dacei Melbārdei, izglītības un zinātnes ministrei Mārītei Seilei un Ārlietu ministrijas Speciālo uzdevumu vēstniekam Pēterim Elfertam par dalību PBLA gadskārtējās valdes sēdes norisē;
2. pateicas PBLA Kultūras fonda ilggadējai priekšsēdei Vijai Zuntakai-Bērziņai par atbildīgi veikto darbu un apsveic Juri Ķeniņu ar ievēlēšanu Kultūras fonda priekšsēža amatā;
3. atkārtoti aicina Latvijas Republikas valdību un Saeimu līdz 2018. gadam un arī pēc tam katru gadu piešķirt 2 procentus no iekšzemes kopprodukta valsts aizsardzībai, kā to paredz dalība Ziemeļatlantijas līguma organizācijā;
4. atkārtoti aicina latviešu sabiedriskās organizācijas aktīvi turpināt nacionāli politisko darbu savās mītņu zemēs, lai atbildētu Krievijas radītajam ģeopolitiskajam saspīlējumam Eiropā, sevišķi Ukrainā, kā arī dot pretsparu Krievijas propagandas un dezinformācijas kampaņai pret Baltijas valstīm, aktīvi piedaloties vēstures skaidrošanā un melu apkarošanā;
5. aicina Latvijas Republikas Saeimu pieņemt speciālu likumu, kas atbalstītu tūlītēju Latvijas okupācijas muzeja Nākotnes nama celtniecību (rekonstrukciju un piebūvi), un aicina Latvijas Republikas Ministru kabinetu piešķirt šim projektam nacionāla būvprojekta statusu;
6. aicina Latvijas valdību un sabiedrību būt iecietīgiem un solidāriem ar patvēruma meklētāju krīzes skartajām Eiropas Savienības valstīm un Latvijas iespēju robežās sniegt atbalstu dzīvības briesmās nonākušajiem bēgļiem, aicina bēgļu integrācijas programmas balstīt uz latviešu valodas pamatiem un saskaņā ar Latvijas valsts likumiem un starptautiskajām cilvēktiesību normām;
7. atbalsta Pasaules latviešu ekonomikas un inovāciju foruma – Āzijas un Klusā okeāna reģionālā foruma - rīkošanu Melburnā, Austrālijā 2016. gada decembrī, pateicas Latvijas Republikas Ārlietu ministrijai par atbalstu Pasaules latviešu ekonomikas un inovāciju forumam, Latvijas Valsts prezidentam Raimondam Vējonim par piekrišanu kļūt par foruma patronu un Ministru prezidentei Laimdotai Straujumai par augsta līmeņa diasporas uzņēmēju padomes izveidi;
8. pateicas Latvijas Republikas Kultūras ministrijai un Ārlietu ministrijai par PBLA iesaisti Latvijas valsts simtgades svētku plānošanā un aicina PBLA dalīborganizācijas aktīvi iesaistīties svētku sagatavošanā un svinēšanā Latvijā un savās mītņu zemēs;
9. aicina Latvijas Republikas valdību laikus piešķirt finansējumu Latvijas simtgades atzīmēšanai Latvijā un ārzemēs;
10. lūdz Latvijas Republikas Kultūras ministriju iekļaut PBLA Kultūras fonda priekšsēdi Juri Ķeniņu Latvijas simtgades radošajā rīcības komitejā;
11. mudina PBLA dalīborganizācijas informēt un atgādināt par iespēju iegūt Latvijas pilsonību un aicina Latvijas valdību un Ārlietu ministriju aktīvi izmantot vēstniecību tīklu, lai popularizētu Latvijas pilsonības iegūšanas iespējas;
12. izsaka pateicību Latvijas valdībai par līdzšinējo financiālo atbalstu Latvijas diasporai izglītības un kultūras jomā un lūdz šo financējumu paredzēt arī turpmāk, proporcionāli to palielinot atbilstoši skolēnu skaita un kultūras aktivitāšu pieaugumam mītnes valstīs;
13. iesaka Izglītības un zinātnes ministrijai atsākt diasporas latviešu skolu beigšanas apliecību piešķiršanu šo skolu absolventiem;
14. pateicas Sabiedrības integrācijas fondam par sadarbību diasporas projektu atbalstīšanā un finansēšanā un izsaka cerību, ka šī programma turpināsies arī nākotnē, iesaka piešķirt augstāku vērtējumu sadarbības projektiem, kuru īstenošanā iesaistītas vairākas organizācijas;
15. pateicas Kultūras ministrijai un astoņām Latvijas kultūras un izglītības iestādēm, kuras šovasar nodrošināja diasporas jauniešiem prakses iespējas Latvijā;
16. aicina PBLA dalīborganizācijas informēt tautiešus par latviešu vēstures un kultūras vērtību saglabāšanas nozīmi ārpus Latvijas un mudina latviešu organizācijas un indivīdus nelaist zudumā ārpus Latvijas radītās materiālās un nemateriālās kultūrvēsturiskās vērtības;
17. pasludina 2017. gadu par “Latviešu skautisma 100 gadu darbības atceres gadu”, lai atbalstītu Latvijai un latviešiem svarīgo jaunatnes audzināšanas darbu un pieminētu skautu kustības Latvijā simtgadi;
18. apsveic žurnālu “Jaunā Gaita” 60 gadu nepārtrauktas iznākšanas jubilejā.